Et boligkøb er en af de største privatøkonomiske investeringer, man foretager gennem livet. Det er derfor vigtigt, at du får en advokat til at gennemgå købsaftalen samt bolighandlens dokumenter grundigt, før du binder dig op på købet, så du undgår ubehagelige overraskelser.
Når du køber bolig, kan du få indskrevet et advokatforbehold i købsaftalen. Det betyder, at handlen betinges af, at købers advokat kan godkende handlen i sin helhed inden for en frist på ca. 3-5 hverdage. Forbeholdet sikrer dig således, at købsaftalen ikke er bindende uden din advokats accept. Du skal dog være opmærksom på, at ejendomsmægleren ikke nødvendigvis indsætter et advokatforbehold i købsaftalen. Du skal derfor bede ejendomsmægleren om at indsætte det i købsaftalen, før du skriver under.
Når advokatforbeholdet er behørigt indsat i købsaftalen, kan du omkostningsfrit komme ud af handlen. Det betyder, at du har mulighed for at drøfte købet grundigt igennem med din advokat, selvom du allerede har skrevet under på købsaftalen. Advokaten gennemser købsaftalen samt handlens dokumenter og vurderer, om handlen kan godkendes, eller om der skal stilles særlige betingelser eller foretages yderligere undersøgelser af ejendommen mv.
Et advokatforbehold kan eksempelvis formuleres således:
“Købers underskrift på købsaftalen er betinget af, at handlen kan godkendes i sin helhed af advokat Eva Meilling/advokat Anne Falkenberg/advokat Thorbjørn Bosse Olander, Din Boligadvokat Indsigelser skal være sælgers ejendomsmægler skriftligt i hænde senest 5 hverdage efter, at købsaftalen med begge parters underskrift er kommet frem til købers advokat.”
Såfremt der ikke er tilføjet et advokatforbehold i købsaftalen, kan du kun komme ud af handlen ved at bruge den lovbestemte fortrydelsesret. I sådanne tilfælde skal du dog betale en godtgørelse til sælgeren på 1 % af købesummen. Der skal fremsendes en skriftlig meddelelse og betales godtgørelse til sælger inden 6 hverdage.